Șoc în Cipru în urma dezvăluirilor de la Mănăstirea Sf. Avvakum cu privire la o serie de fapte scandaloase care includ de la supravegherea și înregistrarea video a credincioșilor până la acte sexuale între călugări, scrie publicația elenă Ethnos.
Se vorbește de asemenea despre existenţa unui seif care ar conține fabuloasa sumă de 800.000 de euro. Potrivit unor informații din ziarul cipriot "Politis" ar exista şi un scandal legat de relații sexuale între călugări, înregistrate de sistemul de supraveghere cu circuit închis. Potrivit site-ului philenews, doi călugări, despre care se spune că sunt "orchestratorii" scandalului, deţin un apartament în Pireu și unul în Limassol și întrebarea este de unde au găsit banii pentru a le cumpăra.
Şoc provoacă şi posibilitatea generării unor minuni false prin punerea de mir fals într-o cruce, astfel încât acesta să se scurgă în momentul în care credincioșii vin să se închine. Această minune falsificată a fost unul din factorii care i-au atras pe credincioși la mănăstire.
Potrivit sigmalive, autoritățile verifică în ce măsură banii găsiți provin din contribuții ale credincioșilor către mănăstire. De notat şi că au fost confiscate șapte servere, calculatoare și telefoane mobile şi este analizat de asemenea materialul oferit de sistemele de supraveghere cu circuit închis.
Totul a început în urmă cu aproximativ două luni, când la Mitropolia din Tamassos au ajuns informații care vorbeau despre scandaluri financiare, precum și despre comportamente scandaloase care au atras atenţia mitropolitului Isaia. Investigarea informațiilor a demarat în condiţii de strictă confidenţialitate. Marți după-amiază, s-a aflat că Mitropolitul Isaia a luat cunoştinţă de tot ce s-a întâmplat în mănăstire şi că a dat dispoziţie de închidere a mănăstirii.
Se pare că doi călugări au fost orchestratorii a tot ceea ce se petrecea în mănăstire. Călugării implicați au cerut ei înșiși să fie caterisiţi, lucru care ar urma să se întâmple în timpul şedinţei de vineri a Sfântului Sinod, care se întrunește în regim de urgență pentru a examina problema considerată extrem de gravă. Este de așteptat să cadă capete şi toţi cei implicați în scandal să fie caterisiţi. Mănăstirea va rămâne închisă și sub supravegherea Mitropoliei din Tamassos, până la lămurirea problemei
Marial realizat cu sprijinul Rador Radio România